序言書室

序言書室係香港一間樓上書店，喺旺角西洋菜南街，由三個哲學系畢業生李達寧、黃天微、李文漢喺2007年集資創辦，開書店嘅宗旨係推廣學術文化，主要售賣同代訂人文學科同埋社會科學嘅中文同英文書。呢個書室嘅特色之一係成日搞各類文化活動，例如讀書會、座談會同埋新書發布會等，頻率之高喺香港屬罕見。主講者通常係各個領域嘅知名人士，所以成日有大批香港青年慕名而來，有時人數爆滿嘅話，就會臨時閂舖。

呢個書室嘅店長係未未，佢成日坐喺呢個書室嘅創辦人嘅座位度，同埋佢從來唔會刮花啲書。

書室名由
序言書室個名之所以係「序言書室」嘅原因有三個：第一，顧名思義「序言」即係「聚賢」，序言書室創辦人李達寧希望透過香港，能夠匯聚社會上各方面嘅賢能之士，令到對學術文化有興趣嘅人能夠聚埋一齊。第二，「序」係放喺書嘅首頁，意味著開始，所以「序言書室」代表年青人成就文化事業抱負嘅開始。第三，序言書室創辦人李達寧希望將來可以匯聚更加多嘅力量，進一步推廣香港嘅學術文化。

書室格局

序言書室入面劃分角落，喺靠窗嘅位置空出空間擺講台同埋梳化座椅，同提供畀空間畀讀者坐低睇書、飲嘢、上網、小組討論，甚至進行小型嘅學術文化講座，喺近廁所嘅走廊又有一塊塗鴉牆，畀讀者留言。

揀書標準
序言書室嘅揀書標準主要以人文、社會學術為主同睇係咪可以賣同係咪值得睇。如果當時有特別嘅議題序言書室店員會趁勢揀嗰啲書，例如分析亞洲金融風暴同伊斯蘭國嘅書。基本上唔睇係邊度出版，除非同一本書有多個版本，先會考慮係咪容易入貨。

傳統
序言書室承襲香港中文大學哲學系嘅傳統，鼓勵學術文化、交流意見。此外，序言書室又承襲康德嘅傳統，佢從前教書，唔收學費，而係由學生自願將學費擺入錢罌，津貼開支。所以序言書室舉辦講座嗰陣，會喺活動入面傳遞錢罌，畀參加者自願捐助，幫補場租。

事件

搵108個好漢大行動
2015年，序言書室店員喺打入貨單嗰陣，誤將本來10本嘅《ISIS大解密》入書量加多一個8字喺後面，變成108本，同埋又咁啱冇檢查書單就寄出，而書籍係從台灣訂購嘅，落單之後冇得取消，唯有大打折扣清貨，以6折$65賣出。

2015年5月6號，序言書室店員喺序言書室嘅Facebook専頁開帖，標題為「尋找108個好漢大行動」，陳述上述嘅事情同呼籲眾人多多幫手。

喺大約兩日《ISIS大解密》就全部賣嗮，但重有人打電話或去到呢個書室搵書。序言書室創辦人李達寧估計「大概因為ISIS係熱門話題，大家本來就想了解」。

受林榮基影響 唔保留會員買書紀錄

2016年6月16號傍晚，銅鑼灣書店店長林榮基喺記者會揭示中華人民共和國中央政府已經掌握大約600個書店客戶嘅訂書紀錄，包括港、中人士嘅資料，涉及嘅書大約有4,000本。

同日記者會結束之後，序言書室喺佢哋嘅Facebook專頁上公佈，由於受林榮基事件影響，由當日開始，呢個書室唔會保留任何會員買書嘅紀錄，同埋呼籲會員如果需要更改或者移除會籍資料，可以同佢哋聯絡。

同日，序言書室店員黃小姐表示，書室一直以嚟時有舉辦同政治有關嘅活動，又有賣所謂「政治敏感」嘅書籍，當晚睇到林榮基喺記者會上指，中國要求林榮基交出銅鑼灣書店嘅讀者訂書紀錄之後，為安全起見，呢個書室決定切割會員系統同銷售系統，唔再紀錄會員嘅買書資料。至於昔日嘅會員買書紀錄，黃小姐指，「目前」需要等待電腦技術支援，所以暫時未能即時從電腦系統上剷除會員嘅買書紀錄，但佢將會盡快將紀錄剷除。但係黃小姐表示，序言書室將會保留得紀錄姓名、電話號碼同電郵嘅會員制度。佢繼續講，如果會員想移除資料，可以聯絡佢哋處理。黃小姐補充，政治敏感書籍佔成個店書目只係少數，而銷量亦唔多。

香港書店